b'\n_START_ARTICLE_\nNajemnik\n_START_PARAGRAPH_\nNajemnik (tudi najemni\xc5\xa1ki vojak, pla\xc4\x8danec) je oseba, ki sodeluje v oboro\xc5\xbeenih konfliktih izklju\xc4\x8dno zaradi zaslu\xc5\xbeka, ni pa dr\xc5\xbeavljan nobene od dr\xc5\xbeav v konfliktu, niti se ne bori za dolo\xc4\x8den politi\xc4\x8dni sistem ali ideologijo._NEWLINE_Pla\xc4\x8danci so se pojavljali prakti\xc4\x8dno v vseh oboro\xc5\xbeenih spopadih, njihova udele\xc5\xbeba v spopadih se je mo\xc4\x8dno pove\xc4\x8dala v \xc4\x8dasu kolonialnih vojn v Afriki in Aziji v 20. stoletju, kjer so bili prisotni v oboro\xc5\xbeenih silah vseh strani. Med pla\xc4\x8danci so bili tako nekdanji profesionalni vojaki, kot tudi avanturisti brez posebnih voja\xc5\xa1kih izku\xc5\xa1enj._NEWLINE_Leta 1977 je bil sprejet Protokol I, ki je dopolnjeval \xc5\xbeenevsko konvencijo in med drugim podaja tudi definicijo pla\xc4\x8danca v \xc5\xa1estih to\xc4\x8dkah, ki morajo biti izpolnjene, da oseba \xc5\xa1teje za pla\xc4\x8danca._NEWLINE_Pla\xc4\x8danci po \xc5\xbeenevski konvenciji niso obravnavani kot vojaki in jim razen \xc4\x8dlovekovih pravic in po\xc5\xa1tenega sojenja tudi ne pripadajo pravice vojnih ujetnikov v skladu z \xc5\xbeenevsko konvencijo. Na podlagi teh dolo\xc4\x8dil mnogo dr\xc5\xbeav svojim dr\xc5\xbeavljanom prepoveduje sodelovanje v oboro\xc5\xbeenih spopadih, \xc4\x8de niso del oboro\xc5\xbeenih sil._NEWLINE_Kljub splo\xc5\xa1nemu prepri\xc4\x8danju pa se med pla\xc4\x8dance ne \xc5\xa1teje francoska tujska legija, ker gre za del francoskih oboro\xc5\xbeenih sil. Enako velja tudi za privatna voja\xc5\xa1ka podjetja, katerih pripadniki opravljajo defenzivne oz. varnostne naloge na obmo\xc4\x8djih z visokim varnostnim tveganjem, brez vpletanja v glavne spopade.'